Konsekvensen af en kommende EU-dom mod Danmark kan blive langt værre end først antaget.

Det vurderer Udlændinge- og integrationsministeriet, skriver Politiken.

Om få måneder tager EU-Domstolen stilling til, om Danmark ulovligt har nægtet tyrkere familiesammenføring med henvisning til det såkaldte tilknytningskrav.

Det har tidligere været fremme, at Danmark kan blive tvunget til at genoptage flere tusinde sager om familiesammenføring af tyrkiske statsborgere, hvis EU-Domstolen underkender tilknytningskravet.

Men en endelig dom kan genåbne mange flere sager.

Afviste kan få genoptaget sager

Udlændingeministeriet konkluderer i et nyt svar til Folketinget, at den endelige dom kan få "betydning for familiesammenføringsafgørelser... med andre end tyrkiske statsborgere".

Dermed kan dommen føre til, at alle andre tredjelandsborgere, der er blevet afvist med henvisning til tilknytningskravet, skal have genoptaget deres sager.

Fra 2004 til 2015 er der givet over 14.000 afslag på ægtefællesammenføring, og ifølge advokat Thomas Ryhl fra Njord Law Firm, der fører den nuværende sag mod staten, kan mange af dem ende med at blive taget op igen:

- Det vil reelt føre til, at personer fra Marokko, Pakistan, Serbien, Canada, USA osv. vil kunne få genoptaget deres sag om familiesammenføring, siger han til Politiken.